'Eskom-man' jaag glo oor beurtkrag | Maroela Media
Die Ekurhuleni-metropolisiediens (EMPD) het vier motoriste, onder wie 'n Eskom-werknemer, vir spoedoortredings in hegtenis geneem.
Hoofsupt. Wilfred Kgasago, EMPD-woordvoerder, het gesê die vier motoriste is Sondag tussen 05:00 en 11:00 op die N3-suid tussen die Geldenhuys-wisselaar en die Rand Lughawe-afrit in hegtenis geneem.
Volgens Kgasago is 'n 29-jarige man in 'n Mazda 3 teen 173 km/h vasgetrek. Hy het aangevoer hy is laat vir werk. 'n 31-jarige man in 'n BMW is kort daarna teen 169 km/h vasgetrek. Die man het 'n vrou en drie kinders by hom in die motor gehad. Hy het gesê hy is op pad Durban toe.
'n 28-jarige vrou is in 'n Hyundai i20 teen 164 km/h vasgetrek en het ook beweer sy is laat vir werk. Volgens Kgasago het 'n 47-jarige man in 'n Toyota Fortuner aangevoer hy is 'n Eskom-werknemer en dat hy met beurtkragkwessies besig was toe hy teen 162 km/h vasgetrek is.
Al vier motoriste is by die Germiston-polisiestasie aangekla en sal binnekort in die Germiston-landdroshof verskyn.
Die Eskom persoon was seker soos gewoonlik altyd n halfuur laat, hy moes jaag om die krag af te skakel omrede hul nie bevoeg is om dit reg te bestuur nie.
Jaag hy weg van die beurtkrag??
Help nie..jou beurt is jou!!
Julle ouens gee hom kans! Hierdie is belangrike sake , miskien moet hy 'n blou lig eskort kry!
Almal wat jaag het 'n verskoning reg. Maar as daar 'n ongeluk gebeur is hulle die onskuld self. Hoop die boetes word REGVERDIG uitgedeel, nie volgens ras nie.
die arme ma in sy bmw was sekerlik saterdag aand uit met vriende, sondag oggend by die huis gekom, rusie met die vrou opgetel omdat die bmw nog nie klaar gepak is nie, toe bietjie voet in die hoek gesit het om betyds die sleutel vir die verblyf in durban te kry en ooo weee, daar begin sy vakansie in die polisie stasie, mooi man